หุ้นร่วงครึ่งร้อยจุดซื้อขายทะลักแสนล้าน
หุ้นไทยร้อนแรงมูลค่าซื้อขายพุ่งเกินแสนล้านเป็นครั้งแรกในประวัติการณ์ ขณะที่ดัชนีร่วงหนักกว่า 50 จุด
22 มี.ค. 2556

หุ้นไทยร้อนแรงมูลค่าซื้อขายพุ่งเกินแสนล้านเป็นครั้งแรกในประวัติการณ์ ขณะที่ดัชนีร่วงหนักกว่า 50 จุด
ดัชนีตลาดหุ้นร่วงระนาวตั้งแต่เช้าเปิดตาลดมาดิ่งไป 12 จุด และแดงทั้งกระดานต่อเนื่องจนดัชนีหลุด 1,500 จุด และปิดภาคเช้าที่ 1,468.94 จุด ลดลง 60.58 จุด หรือ 3.94 % ขณะที่ภาคบ่ายมีแรงซื้อกลับบ้างแต่ดัชนียังเคลื่อนไหวในกรอบกว่า 20 จุด หรือลดลงในระดับ 42-64 จุด 
ทั้งนี้ ดัชนีปิดตลาดที่ระดับ 1,478.97 จุด ลดลง 50.55 จุด หรือ -3.30% มูลค่าซื้อขาย 101,361.64 ล้านบาท ซึ่งเป็นครั้งแรกในประวัติศาสตร์ตั้งแต่ก่อตั้งตลาดหลักทรัพย์แห่งประเทศไทย ที่มีมูลค่าซื้อขายถึงแสนล้านบาท 
นายอภิชาติ ผู้บรรเจิดกุล ผู้อำนวยการสำนักวิจัยทิสโก้ เปิดเผยว่า วันนี้ดัชนีหุ้นไทยได้รับผลกระทบจาก 3 ปัจจัยคือ หนึ่งความกังวลต่อกระแสต่อต้านการผ่าน พ.ร.บ.กู้เงิน 2 ล้านล้านบาท สอง การเพิ่มวางหลักประกันในบัญชีเงินสดของตลาดหลักทรัพย์แห่งประเทศไทย (ตลท.) เป็น 20 % จากเดิม 15 % และสามกรณีผู้ลงทุนถูกบังคับให้ขายหลักทรัพย์ (ฟอร์ตเซล) ในบัญชีการใช้สินเชื่อเพื่อซื้อหลักทรัพย์ (มาร์จินโลน) ซึ่งคตอนนี้ไม่รู้ว่ามีมูลค่าหุ้นถูกฟอร์ตเซลในระดับไหน
อย่างไรก็ดี นักลงทุนควรติดตามข่าวสารอย่างใกล้ชิด ขณะที่นักลงทุนที่ต้องการลงทุนยังพอเก็งกำไรในสัปดาห์ได้บ้าง แต่ต้องมีการเก็งกำไรในระยะสั้นมาก เนื่องจากยังมองว่ายังมีจังหวะที่หุ้นจะรีบาวด์ได้บ้างเพราะดัชนีลงไปลึกมากในวันเดียว  แต่ทั้งหมดคาดว่าจะเห็นดัชนีผันผวนเหมือนวันนี้ไปอีกในระยะ 2-3 สัปดาห์ข้างหน้า 
หลักทรัพย์ที่มีมูลค่าการซื้อขายสูงสุด 5 อันดับได้แก่
BTS        มูลค่า 5,840.09 ล้านบาท ปิดที่   8.80 บาท  -0.40 บาท  หรือ -4.35%
TRUE      มูลค่า 4,992.69 ล้านบาท ปิดที่   7.40 บาท  -0.40 บาท  หรือ -5.13%
PTT        มูลค่า 4,423.17 ล้านบาท ปิดที่ 320.00 บาท  -16.00 บาท  หรือ -4.76%
N-PARK   มูลค่า 2,783.62 ล้านบาท ปิดที่   0.20 บาท  -0.02 บาท  หรือ -9.09%
ADVANC  มูลค่า 2,653.22 ล้านบาท ปิดที่ 223.00 บาท  -10.00 บาท  หรือ -4.29%